Komission päätös,
tehty 10 päivänä huhtikuuta 2003,
yhteisön klassisen sikaruton vertailulaboratoriolle klassista sikaruttoa koskevan uuden erotusdiagnostiikan arvioimiseksi myönnettävästä taloudellisesta tuesta
(tiedoksiannettu numerolla K(2003) 1190)
(ainoastaan saksankielinen teksti on todistusvoimainen)
(2003/265/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna päätöksellä 2001/572/EY(2), ja erityisesti sen 19 ja 20 artiklan,
sekä katsoo seuraavaa:
(1) Klassinen sikarutto on yksi vakavimmista sioissa esiintyvistä taudeista, ja se on aiheuttanut erittäin suuria taloudellisia tappioita yhteisössä viime vuosikymmenen aikana
(2) Klassista sikaruttoa vastaan on kehitetty merkittyjä rokotteita, joita voitaisiin periaatteessa käyttää taudinpurkausten jälkeen apukeinona kyseisen taudin hävittämiseksi sekä sikojen joukkoteurastusten estämiseksi.
(3) Yhteisön toimenpiteistä klassisen sikaruton torjumiseksi 23 päivänä lokakuuta 2001 annetussa neuvoston direktiivissä 2001/89/EY(3) ja klassisen sikaruton toteamisessa käytettäviä diagnostisia menettelyjä, näytteenottomenetelmiä ja laboratoriotestien tulosten arviointikriteereitä koskevan taudinmäärityskäsikirjan hyväksymisestä 1 päivänä helmikuuta 2002 tehdyssä komission päätöksessä 2002/106/EY(4) vahvistetaan klassisen sikaruton rokotteiden ja asiaa koskevan erotusdiagnostiikan käyttöä koskevat säännöt sekä yhteisön ja kansallisten vertailulaboratorioiden luettelo ja velvollisuudet.
(4) Merkittyjen rokotteiden käyttöä vaikeuttaa tällä hetkellä se seikka, että käytössä ei ole luotettavaa erotusdiagnostiikkaa, jolla voitaisiin erottaa rokotetut eläimet tartunnan saaneista eläimistä.
(5) Yksityinen yritys nimeltä Intervet kehitti äskettäin uuden erotusdiagnostiikan. Diagnostiikasta on tehtävä riippumaton lisäarviointi ja se on mahdollisesti validoitava, jotta komissio voi tarvittaessa hyväksyä sen direktiivin 2001/89/EY mukaisesti.
(6) Yhteisön vertailulaboratorion on aiheellista laatia tämä arviointi yhteistyössä jäsenvaltioiden kansallisten vertailulaboratorioiden kanssa.
(7) Intervetin on toimitettava maksutta jäsenvaltioissa sijaitseville kansallisille sikaruttolaboratorioille ja yhteisön vertailulaboratoriolle riittävä määrä reagensseja, jotka ovat tarpeen uuden diagnostiikan arvioimiseksi.
(8) Yhteisön klassisen sikaruton vertailulaboratoriolle vuonna 2003 myönnettävään taloudelliseen tukeen olisi sovellettava taloudellista tukea päätöksen 90/424/ETY 28 artiklan mukaisesti saavien yhteisön vertailulaboratorioiden kustannusten hyväksymisperusteiden määrittämisestä ja kustannusten ilmoittamista ja tilintarkastusten suorittamista koskevien menettelyjen vahvistamisesta 20 päivänä helmikuuta 2003 annetussa komission asetuksessa (EY) N:o 324/2003(5) vahvistettuja sääntöjä.
(9) On aiheellista tukea taloudellisesti yhteisön vertailulaboratorion toimintaa, sillä se saattaa edistää klassista sikaruttoa koskevan yhteisön lainsäädännön kehittämistä ja kyseisen taudin tehokkaampaa torjuntaa.
(10) Yhteisen maatalouspolitiikan rahoituksesta 17 päivänä toukokuuta 1999 annetussa neuvoston päätöksessä (EY) N:o 1258/1999(6) säädetään, että yhteisön sääntöjä noudattaen toteutettavat eläinlääkintätoimenpiteet ja kasvien terveyttä koskevat toimenpiteet on rahoitettava Euroopan maatalouden ohjaus- ja tukirahaston tukiosastosta. Varainhoidon valvonnassa sovelletaan asetuksen (EY) N:o 1258/1999 8 ja 9 artiklaa.
(11) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Yhteisö myöntää yhteisön klassisen sikaruton vertailulaboratoriolle taloudellista tukea Intervetin kehittämän klassista sikaruttoa koskevan uuden erotusdiagnostiikan arvioimista varten.
2. Yhteisön vertailulaboratorio validoi kyseisen diagnostiikan yhteistyössä jäsenvaltioissa sijaitsevien klassisen sikaruton kansallisten vertailulaboratorioiden kanssa ja toimittaa komissiolle validoinnin tulokset viimeistään 30 päivänä kesäkuuta 2003.
2 artikla
Yhteisön vertailulaboratoriolle 1 artiklassa tarkoitetun tehtävän suorittamiseksi myönnettävä yhteisön taloudellinen tuki kattaa henkilöstöstä ja muiden reagenssien kuin Intervetin maksutta toimittamien reagenssien hankinnasta aiheutuneet kustannukset. Taloudellinen tuki saa olla enintään 30000 euroa.
3 artikla
Yhteisön taloudellinen tuki maksetaan, kun yhteisön vertailulaboratorio on esittänyt teknisen ja taloudellisen kertomuksen sekä asiaan liittyvät tositteet. Nämä asiakirjat on toimitettava komissiolle 30 päivään syyskuuta 2003 mennessä.
4 artikla
Tämä päätös on osoitettu Hannoverissa Saksassa sijaitsevalle yhteisön vertailulaboratoriolle (Institut für Virologie der Tierärztlichen Hochschule), Bünteweg 17, D-30559 Hannover.
Tehty Brysselissä 10 päivänä huhtikuuta 2003.